Komisijos reglamentas (EB) Nr. 3/2001
2001 m. sausio 3 d.
iš dalies keičiantis Reglamentą (EB) Nr. 2734/2000, iš dalies keičiantį Reglamentą (EEB) Nr. 1627/89 dėl jautienos supirkimo skelbiant konkursą, leidžiantį nukrypti nuo arba iš dalies keičiantį Reglamentą (EB) Nr. 562/2000, nustatantį išsamias Tarybos reglamento (EB) Nr. 1254/1999 taikymo jautienos supirkimui taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro jautienos ir veršienos rinkos organizavimo [1], ypač į jo 47 straipsnio 8 dalį,
kadangi:
(1) 2000 m. gruodžio 14 d. Komisijos reglamentu (EB) Nr. 2734/2000, iš dalies pakeičiančiu Reglamentą (EEB) Nr. 1627/89 dėl jautienos supirkimo skelbiant konkursą, leidžiantį nukrypti nuo arba iš dalies keičiantį Reglamentą (EB) Nr. 562/2000, nustatantį išsamias Tarybos reglamento (EB) Nr. 1254/1999 taikymo jautienos supirkimui taisykles [2], buvo patvirtinta daug Reglamento (EB) Nr. 562/2000 [3] pakeitimų ir nuo jo leidžiančių nukrypti nuostatų, skirtų ypatingai padėčiai rinkoje, susidariusiai dėl pastarojo meto įvykių, susijusių su galvijų spongiformine encefalopatija (GSE).
(2) Atsižvelgiant į šią ypatingą padėtį rinkoje ir siekiant pagerinti Reglamente (EB) Nr. 2734/2000 nustatytų intervencinių priemonių efektyvumą, turėtų būti nukrypstama nuo Reglamento (EB) Nr. 562/2000 4 straipsnio 2 dalies g punkto dėl maksimalaus skerdenų svorio ir nenustatoma jokia svorio riba antriesiems kvietimams dalyvauti konkurse, minimiems Reglamento (EB) Nr. 2734/2000 6 straipsnio 1 dalyje, t. y. pirmajam 2001 m. sausio mėn. paskelbtam kvietimui dalyvauti konkurse.
(3) Gyvūnai, priklausantys galvijų veislėms, išvardytoms 1999 m. spalio 28 d. Komisijos reglamento (EB) Nr. 2342/1999, nustatančio išsamias Tarybos reglamento (EB) Nr. 1254/1999 dėl bendro jautienos ir veršienos rinkos organizavimo taikymo taisykles priemokų sistemoms [4], su paskutiniais pakeitimais, padarytais Reglamentu (EB) Nr. 2733/2000 [5], I priede, nepriskiriami mėsinių veislėms. Šiems gyvūnams neturėtų būti taikomas Reglamento (EB) Nr. 2734/2000 7 straipsnis, kadangi jie nepadeda mažinti gamybos.
(4) Reglamentas (EB) Nr. 2734/2000 turėtų būti atitinkamai iš dalies pakeistas.
(5) Atsižvelgiant į tai, kaip vystosi padėtis, šis reglamentas turėtų įsigalioti nedelsiant.
(6) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2734/2000 iš dalies keičiamas taip:
1. Paskutinysis 6 straipsnio 1 dalies sakinys pakeičiamas taip:
"Tačiau pirmojo kvietimo dalyvauti konkurse atveju maksimalus svoris yra 430 kg, o antrajam kvietimui netaikoma jokia maksimalaus skerdenos svorio riba."
2. 7 straipsnio antroje pastraipoje po žodžių
"Šiuo tikslu"
įterpiama tokia įtrauka:
"- gyvūnai nepriklauso galvijų veislėms, išvardytoms Reglamento (EB) Nr. 2342/1999 I priede."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. sausio 3 d.